Odločba Komisije

z dne 1. marca 2004

o prehodnih ukrepih za trgovino znotraj Skupnosti s semenom, jajčnimi celicami in zarodki govedi, prašičev, ovac, koz in konj, ki izvirajo iz Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške

(notificirano pod dokumentarno številko K(2004) 574)

(Besedilo velja za EGP)

(2004/205/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti člena 2(3) Pogodbe,

ob upoštevanju Akta o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti člena 42 Akta,

ob upoštevanju naslednjega:

(1) Po 1. maju 2004 bodo morali seme, jajčne celice in zarodki govedi, prašičev, ovc, koz in konj, ki izvirajo iz Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške (novih držav članic), ki so namenjeni za trgovino znotraj Skupnosti, biti v skladu z vsemi pogoji, uvedenimi z ustrezno zakonodajo Skupnosti.

(2) Pri teh proizvodih se bodo zlasti upoštevale zahteve v zvezi z zdravstvenim varstvom živali, določene v Direktivi Sveta 88/407/EGS z dne 14. junija 1988 o zahtevah za zdravstveno varstvo živali, ki veljajo za promet med državami članicami Evropske skupnosti in za uvoz semena domačih živali vrste goveda [1], Direktivi Sveta 89/556/EGS z dne 25. septembra 1989 o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda [2], Direktivi Sveta 90/429/EGS z dne 26. junija 1990 o zahtevah za zdravstveno varstvo živali, ki veljajo za promet znotraj Skupnosti in za uvoz semena domačih prašičev [3] ter v Direktivi Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere neveljajo zahteve zdravstvenega varstva živali, določene v posebnih pravilih Skupnosti iz Priloge A(I) Direktive 90/425/EGS [4].

(3) Nekateri izmed teh proizvodov, pridobljenih v novih državah članicah pred datumom pristopa se lahko nahajajo na zalogi po datumu pristopa. Vendar ti proizvodi živalskega izvora mogoče ne izpolnjujejo vseh zahtev za zdravstveno varstvo živali, ki veljajo za trgovino znotraj Skupnosti.

(4) Da bi se olajšal prehod z obstoječe ureditve za proizvode iz novih držav članic na ureditev, ki izhaja iz uporabe zakonodaje Skupnosti o zdravstvenem varstvu živali, je treba določiti prehodne ukrepe za trgovino s temi proizvodi.

(5) Po členu 53 Akta o pristopu se šteje, da so nove države članice po pristopu uradno obveščene o tej odločbi.

(6) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Ta odločba se uporablja za seme, jajčne celice in zarodke govedi, prašičev, ovc koz in konj, za katere veljajo zahteve v zvezi z zdravstvenim varstvom živali, določene v direktivah 88/407/EGS, 89/556/EGS, 90/429/EGS in 92/65/EGS in ki so bili pred 1. majem 2004 pridobljeni iz Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške (novih držav članic).

Člen 2

Po 1. maju 2004 se proizvodi iz člena 1 ne smejo pošiljati v druge države članice.

Člen 3

1. Z odstopanjem od člena 2 se od 1. maja 2004 do 31. decembra 2004 proizvodi iz člena 1 lahko:

(a) pošiljajo v druge države članice, če

(i) namembna država odobri pošiljanje,

(ii) so v skladu s pogoji, ki jih je namembna država uvedla pred 1. majem 2004;

(b) vključijo v trgovino v Skupnosti, če so proizvodi:

(i) bili dobljeni v centrih ali pri skupinah, pooblaščenih za izvoz v Skupnost,

(ii) so označeni s številko odobritve, ki je bila dodeljena centru ali skupini za izvoz v Skupnost.

2. Veterinarsko spričevalo, ki spremlja pošiljke proizvodov iz odstavka 1, vsebuje naslednje dodatno spričevalo, podpisano s strani uradnega veterinarja:

"Seme, jajčne celice ali zarodki (neustrezno črtati) govedi, prašičev, ovac, koz ali konj (neustrezno črtati), ki ustrezajo zahtevam Odločbe Komisije 2004/205/ES [5] in ki so pridobljeni pred 1. majem 2004."

Člen 4

Države članice sprejmejo in objavijo predpise, potrebne za uskladitev s to odločbo. O tem takoj obvestijo Komisijo.

Člen 5

Ta odločba začne veljati z dnem začetka veljavnosti Pogodbe o pristopu iz leta 2003.

Člen 6

Ta odločba je naslovljena na države članice.

V Bruslju, 1. marca 2004

Za Komisijo

David Byrne

Član Komisije

[1] UL L 194, 22.7.1988, str. 10. Direktiva, kakor je bila nazadnje spremenjena z Odločbo Komisije 2004/101/ES (UL L 30, 4.2.2004, str. 15).

[2] UL L 302, 19.10.1989, str. 1. Direktiva, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

[3] UL L 224, 18.8.1990, str. 62. Direktiva, kakor je bila nazadnje spremenjena z Uredbo (ES) št. 806/2003.

[4] UL L 268, 14.9.1992, str. 54. Direktiva, kakor je bila nazadnje spremenjena z Uredbo Komisije (ES) št. 1398/2003 (UL L 198, 6.8.2003, str. 3).

[5] UL L 65, 3.3.2004, str. 23.

--------------------------------------------------